
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 20 mai 2003

Nr. 380/2002, 374/2001, 621/2001


RAPORT  SUPLIMENTAR
asupra proiectului de Lege
 privind modificarea şi completarea 

Codului de procedură penală şi a unor legi speciale  

În urma dezbaterii pe fond a proiectului de   Lege privind modificarea şi completarea Codului de procedură penală şi a unor legi speciale(nr. 380/2002), concomitent cu examinarea ca amendamente a propunerii legislative privind modificarea şi completarea Codului de procedură penală,  a Legii nr.92/1992 pentru organizare judecătorească, a Legii nr.56/1993 a Curţii Supreme de Justiţie şi a Legii nr.54/1993 pentru organizarea instanţelor şi parchetelor militare (nr.374/2001), iniţiată de  deputaţii: Valeriu Stoica, Andrei Chiliman, Titu Ghiorghiof, Puiu Haşotti şi Cornel Ştirbeţ – Grupul parlamentar al P.N.L., precum şi  a propunerii legislative de modificare şi completare a Codului de procedură penală (nr.621/2001), iniţiată de  deputatul Emil Boc – Grupul parlamentar al P.D., ce au acelaşi obiect de reglementare, Comisia juridică, de disciplină şi imunităţi a întocmit raportul nr.  380/2002, 374/2001, 621/2001 din 11 aprilie 2003  şi  raportul suplimentar,  cu acelaşi număr, din data de 14 mai 2003.
În şedinţa din 19 mai 2003,  plenul Camerei Deputaţilor  a hotărât ca,  în conformitate cu prevederile art.102 din Regulamentul Camerei Deputaţilor, Comisia juridică, de disciplină şi imunităţi să reanalizeze  textul prevăzut la poziţia 5  din anexa nr. I la raportul iniţial, şi respectiv poziţia 1 din anexa la raportul suplimentar, ce vizează conţinutul articolului 7 din Codul de procedură penală. 
Comisia juridică, de disciplină şi imunităţi, în şedinţa din 20 mai 2003, a reluat dezbaterile asupra textului menţionat mai sus. 
La lucrările comisiei au participat, din partea Ministerului Justiţiei, doamna Cristina Tarcea - secretar de stat şi doamna Nicoleta Iliescu - consilier. 

În cursul dezbaterilor, prin vot,  s-a hotărât reanalizarea prevederilor art. 7 din Codul de procedură penală în raport de propunerea de îmbunătăţire a textului supusă discuţiilor de către Ministerul Justiţiei, precum şi a amendamentelor formulate verbal  de către membrii comisiei.

 În urma reanalizării textului de la poziţia mai sus menţionată, membrii comisiei au hotărât, cu majoritate de voturi (11 voturi pentru şi 10 voturi împotrivă), să supună plenului Camerei Deputaţilor, spre dezbatere şi adoptare, textul articolului 7 din Codul de procedură penală, astfel cum a fost amendat şi redat în anexa nr. I la prezentul raport suplimentar. Amendamentul respins în cadrul dezbaterilor este redat în anexa nr. II la prezentul raport suplimentar.
La lucrările comisiei au fost prezenţi 24 deputaţi, din totalul de 25 de membri ai comisiei. 
În raport de obiectul şi conţinutul  său, proiectul de lege face parte din categoria legilor organice.
PREŞEDINTE,

Prof. univ.dr. Ion NEAGU
 Consilier      Diaconu Dumitra

 Expert  Ivan -Cucu   Mihaela-Gabriela 
Anexa I
AMENDAMENT ADMIS
	Nr. crt.
	Nr. poziţiei din raportul iniţial
	Articolul 

(text din proiectul de lege)
	Text adoptat de comisie 
(autorul amendamentului)
	Motivare

	1.
	5.
	4. La articolul 7, alineatul 2 va avea următorul cuprins:
     “În faţa organelor judiciare din unităţile administrativ-teritoriale locuite şi de populaţie de altă naţionalitate decât cea română, se asigură folosirea limbii române, actele procedurale întocmindu-se în limba română.”


	Articolul 7 va avea următorul cuprins :
 "Art. 7- În procesul penal procedura judiciară se desfăşoară în limba romănâ.

Cetăţenii aparţinând minorităţilor naţionale, precum şi persoanele care nu înţeleg sau nu vorbesc limba română au dreptul de lua cunoştinţă de toate actele şi lucrările dosarului, de a vorbi în instanţă şi de a pune concluzii, prin interpret. Actele procedurale se întocmesc în limba română. Folosirea interpretului se asigură în mod gratuit."
Autori, deputaţii :  Cornel Bădoiu şi Adrian Căşunean-Vlad.
	        În şedinţa comisiei din 20 mai 2003, cu 11 voturi pentru şi 10 împotrivă, amendamentul a fost admis. Prin modificările aduse se urmăreşte corelarea textului cu prevederile art. 127 alin. (1) şi (2) din Constituţia României şi ale Convenţiei cadru pentru protecţia minorităţilor naţionale, ratificată de România prin Legea nr. 33/1995.


Anexa II 

AMENDAMENT RESPINS

	Nr. crt.
	Nr. poziţiei din raportul iniţial
	Articolul 

(text din proiectul de lege)
	Amendamentul propus 

şi autorul acestuia


	Motivare

1. Argumente pentru susţinere 
2. Argumente pentru respingere

	1.
	5.
	4. La articolul 7, alineatul 2 va avea următorul cuprins:
     “În faţa organelor judiciare din unităţile administrativ-teritoriale locuite şi de populaţie de altă naţionalitate decât cea română, se asigură folosirea limbii române, actele procedurale întocmindu-se în limba română.”


	Articolul 7 va avea următorul cuprins :

 "Art. 7- În procesul penal procedura  se desfăşoară în limba română.

În faţa organelor judiciare din unităţile administrativ-teritoriale locuite şi de populaţie de altă naţionalitate decât cea română, se asigură părţilor şi altor persoane chemate în proces folosirea limbii materne a acelei populaţii. Actele procedurale se întocmesc în limba română. "
Autori : Ministerul Justiţie, susţinut de o parte din membrii comisiei.  
	1. În susţinerea amendamentului s-a evidenţiat că art. 127 din Constituţie prevede un principiu şi o excepţie. Principiul de la alin. (1) al articolului 127 din Constituţie se regăseşte în cuprinsul alin. 1 al art. 7 din Cpp, iar excepţia prevăzută la alin. (2) al art. 127 din Constituţie se regăseşte atât în cuprinsul alin. 2 al art. 7 cât în art. 8 din Cpp. De asemenea, s-a precizat că articolul 7 din Cpp prevede modalitatea în care persoanele aparţinând minorităţilor naţionale pot folosi limba maternă, iar articolul 8 face referire la forma procedurală în care aceasta se înfăptuieşte.
2.  Prin vot,  amendamentul a fost respins, menţinându-se textul astfel cum a fost modificat de Comisia juridică. S- a avut în vedere necesitatea corelării textului cu prevederile art. 127 alin. (1) şi (2) din Constituţia României şi ale Convenţiei cadru pentru protecţia minorităţilor naţionale, ratificată de România prin Legea nr. 33/1995.

